CELEX: 32019D0339
Language: et
Date: 2019-02-21 00:00:00
Title: Euroopa Komisjoni presidendi otsus (EL) 2019/339, 21. veebruar 2019, ärakuulamise eest vastutava ametniku tööülesannete ja pädevuse kohta teatavates kaubandusmenetlustes

28.2.2019   
               
               
                  ET
               
               
                  Euroopa Liidu Teataja
               
               
                  L 60/20
               
            
         EUROOPA KOMISJONI PRESIDENDI OTSUS (EL) 2019/339,
         21. veebruar 2019,
         ärakuulamise eest vastutava ametniku tööülesannete ja pädevuse kohta teatavates kaubandusmenetlustes
         EUROOPA KOMISJONI PRESIDENT,
         võttes arvesse Euroopa Liidu toimimise lepingut,
         võttes arvesse komisjoni kodukorda, (1) eriti selle artiklit 22,
         ning arvestades järgmist:
         
                     (1)
                  
                  
                     Euroopa Liidu põhiõiguste harta artiklis 41 on sätestatud, et igaühel on õigus sellele, et liidu institutsioonid, organid ja asutused käsitleksid tema küsimusi erapooletult, õiglaselt ning mõistliku aja jooksul. Selle artikliga on kehtestatud hulk huvitatud isikute menetlusõigusi haldusmenetlustes, mis võivad nende huve mõjutada.
                  
               
                     (2)
                  
                  
                     2007. aastal kehtestas komisjon ärakuulamise eest vastutava ametniku tööülesanded, selleks et tagada huvitatud isikute menetlusõiguste tulemuslik kasutamine ja ühtlasi tagada, et kaubandusmenetlusi viidaks läbi erapooletult, õiglaselt ning mõistliku aja jooksul. 2007.–2012. aastal olid need ülesanded usaldatud kaubanduse peadirektoraadi kaubanduskaitse küsimustes kogenud ametnikule.
                  
               
                     (3)
                  
                  
                     2012. aastal võttis komisjoni president ärakuulamise eest vastutava ametniku rolli tugevdamiseks ning kaubandusmenetluste läbipaistvuse ja õiglase läbiviimise tagamiseks vastu otsuse 2012/199/EL (2). Selleks et võtta arvesse seniseid kogemusi, õiguse arengut, sealhulgas ärakuulamise eest vastutava ametniku rolli mainimist Euroopa Parlamendi ja nõukogu määrustes (EL) 2016/1036 (3) ja (EL) 2016/1037, (4) ning menetluslike piirangute karmistumist, tuleks see otsus asendada uuega.
                  
               
                     (4)
                  
                  
                     Ärakuulamise eest vastutava ametniku ülesanded tuleks anda sõltumatule, kaubandusmenetluse kogemusega isikule. Komisjon peaks ärakuulamise eest vastutava ametniku ametisse määrama liidu ametnike personalieeskirjades ja liidu muude teenistujate teenistustingimustes sätestatud korras. Selle korra kohaselt võib kaaluda selliste kandidaatide sobivust, kes ei ole komisjoni ametnikud.
                  
               
                     (5)
                  
                  
                     Täieliku sõltumatuse tagamiseks tuleks ärakuulamise eest vastutava ametniku ametikoht luua halduslikult kaubanduspoliitika eest vastutava komisjoni liikme juurde.
                  
               
                     (6)
                  
                  
                     Ärakuulamise eest vastutava ametniku põhiülesanded peaksid olema kaubanduspoliitika eest vastutava voliniku ja kaubanduse peadirektoraadi peadirektori (edaspidi „peadirektor“) nõustamine, menetlusõiguste tagamine, toimikuga tutvumise taotluste lahendamine, otsuste langetamine dokumentide konfidentsiaalsuse kohta ning tähtaegade pikendamist käsitlevate komisjoni talituste arvamuste läbivaatamine. Ärakuulamise eest vastutav ametnik peab püüdma tagada, et õigusaktide eelnõude ja ettepanekute koostamisel võetaks nõuetekohaselt arvesse kõiki asjakohaseid fakte, sõltumata sellest, kas need on asjaosalistele soodsad või mitte.
                  
               
                     (7)
                  
                  
                     Ärakuulamise eest vastutav ametnik peaks tagama, et huvitatud isikutel on menetluse käigus võimalik esitada tõendeid faktiliste asjaolude kohta ja kaitsta oma huve viisil, mis võimaldab neil oma kaitseõigust kõige tulemuslikumalt teostada.
                  
               
                     (8)
                  
                  
                     Kui ärakuulamise eest vastutav ametnik sekkub menetlusse, peaks see toimuma viisil, mis võimaldab järelmeetmeid rakendada, võttes arvesse menetlustähtaegu.
                  
               
                     (9)
                  
                  
                     Kindlaks tuleb määrata, mis viisil ja millistel juhtudel võib ärakuulamise eest vastutav ametnik menetlusse sekkuda, ning kehtestada normid sekkumise korraldamiseks, läbiviimiseks ja järelmeetmete võtmiseks.
                  
               
                     (10)
                  
                  
                     Ärakuulamise eest vastutava ametniku volitused teha otsuseid toimikuga tutvumise, konfidentsiaalsuse ja tähtaegadega seotud küsimuste kohta peaksid andma kaubandusmenetlusega seotud isikutele täiendava menetlusliku tagatise, takistamata samal ajal menetluse korrakohast läbiviimist ja õigeaegset lõpetamist.
                  
               
                     (11)
                  
                  
                     Ärakuulamise eest vastutava ametniku aruanded peaksid tagama, et ametniku käsitletud põhiteemad ja tehtud soovitused tehakse teatavaks otsustajatele ja andma seeläbi kaubandusmenetlusega seotud isikute õiguste kaitsele täiendava tagatise. Ärakuulamise eest vastutava ametniku iga-aastased aruanded peaksid samuti andma liikmesriikidele, Euroopa Parlamendile ja üldsusele teavet ärakuulamise eest vastutava ametniku tegevuse kohta.
                  
               
                     (12)
                  
                  
                     Isikuandmete töötlemisel peaks ärakuulamise eest vastutav ametnik järgima Euroopa Parlamendi ja nõukogu määrust (EL) 2018/1725 (5).
                  
               
                     (13)
                  
                  
                     Käesolev otsus ei tohiks piirata selliste üldnormide kohaldamist, mille kohaselt on komisjoni dokumentidega tutvumine lubatud või keelatud.
                  
               ON VASTU VÕTNUD KÄESOLEVA OTSUSE:
         
            Artikkel 1
            Ärakuulamise eest vastutav ametnik
            Käesolevaga luuakse kaubandusmenetluses ärakuulamise eest vastutava ametniku eriametikoht.
            Ärakuulamise eest vastutava ametniku kohustuseks on tagada vastavalt järgmistele määrustele (edaspidi „algmäärused“) huvitatud isikute menetlusõiguste tulemuslik kasutamine ja ühtlasi tagada, et kaubandusmenetlusi viidaks läbi erapooletult, õiglaselt ning mõistliku aja jooksul:
            
                        a)
                     
                     
                        määrus (EL) 2016/1036, eelkõige selle artikli 5 lõiked 10 ja 11, artikli 6 lõiked 5–8, artikli 8 lõiked 3, 4 ja 9 ning artiklid 18–21,
                     
                  
                        b)
                     
                     
                        määrus (EL) 2016/1037, eelkõige selle artikli 10 lõiked 12 ja 13, artikli 11 lõiked 5–8 ja 10, artikli 13 lõiked 3, 4 ja 9 ning artiklid 28–31,
                     
                  
                        c)
                     
                     
                        Euroopa Parlamendi ja nõukogu määrus (EL) 2015/478, (6) eelkõige selle artiklid 5 ja 8,
                     
                  
                        d)
                     
                     
                        Euroopa Parlamendi ja nõukogu määrus (EL) 2015/755, (7) eelkõige selle artiklid 3 ja 5,
                     
                  
                        e)
                     
                     
                        Euroopa Parlamendi ja nõukogu määrus (EL) 2015/1843, (8) eelkõige selle artiklid 9 ja 10,
                     
                  
                        f)
                     
                     
                        Euroopa Parlamendi ja nõukogu määrus (EL) 2016/1035, (9) eelkõige selle artikli 5 lõiked 12 ja 13, artikli 6 lõiked 5–8 ning artiklid 12, 13 ja 14,
                     
                  
                        g)
                     
                     
                        Euroopa Parlamendi ja nõukogu määrus (EÜ) nr 868/2004, (10) eelkõige selle artikleid 7 ja 8,
                     
                  
                        h)
                     
                     
                        Euroopa Parlamendi ja nõukogu määrus (EL) nr 978/2012, (11) eelkõige selle artikkel 24, ning komisjoni delegeeritud määrus (EL) nr 155/2013, (12) eelkõige selle artikkel 6, ning komisjoni delegeeritud määrus (EL) nr 1083/2013, (13) eelkõige selle artikkel 5.
                     
                  
                        i)
                     
                     
                        Euroopa Parlamendi ja nõukogu määrus (EL) 2015/476, (14) eelkõige selle artikli 1 lõige 2 ja artikli 2 lõige 2.
                     
                  
         
            Artikkel 2
            Mõisted
            Käesolevas otsuses kasutatakse järgmisi mõisteid:
            a)   „kaubandusmenetlus“– uurimine või haldusmenetlus, mille komisjoni talitused korraldavad algmääruse alusel;
            b)   „huvitatud isik“– isik, kelle huve algmääruse kohane kaubandusmenetlus mõjutab;
            c)   „huvitatud isikute õigused“– menetlusõigused ja iga isiku õigus sellele, et temaga seotud kaubandusmenetlus viiakse läbi erapooletult, õiglaselt ja mõistliku aja jooksul.
         
         
            Artikkel 3
            Ametisse määramine, tööülesannete täitmise lõpetamine ja asendamine
            
               1.   Komisjon määrab ärakuulamise eest vastutava ametniku ametisse Euroopa Liidu ametnike personalieeskirjades ning liidu muude teenistujate teenistustingimustes sätestatud korras.
            
            
               2.   Ärakuulamise eest vastutava ametniku ametisse määramine avaldatakse Euroopa Liidu Teatajas. Ärakuulamise eest vastutava ametniku tööülesannete täitmise katkestamine, lõpetamine või ametniku üleviimine toimub komisjoni põhjendatud otsuse alusel. Kõnealune otsus avaldatakse Euroopa Liidu Teatajas.
            
            
               3.   Ärakuulamise eest vastutava ametniku ametikoht luuakse halduslikult kaubanduspoliitika eest vastutava komisjoni liikme juurde.
            
            
               4.   Kui ärakuulamise eest vastutav ametnik ei saa konkreetse juhtumi puhul oma ülesandeid täita, siis määrab kaubanduspoliitika eest vastutav komisjoni liige, olles võimaluse korral pidanud nõu ärakuulamise eest vastutava ametnikuga, ärakuulamise eest vastutava ametniku kohustuste täitjaks igal üksikjuhul eraldi ametniku, kes ei ole kõnealuse juhtumiga seotud ja kellel on piisav kogemus kaubandusmenetluse valdkonnas.
            
            
               5.   Lõiget 4 kohaldatakse juhul, kui ärakuulamise eest vastutav ametnik tajub oma ülesannete täitmisel tegelikku või võimalikku huvide konflikti ja esitab nõuetekohase taotluse konkreetsel juhtumil oma kohustustest vabastamise kohta kaubanduspoliitika eest vastutavale komisjoni liikmele.
            
            
               6.   Kui ärakuulamise eest vastutav ametnik ei saa oma ülesandeid täita ajavahemikul, mis ei piirdu konkreetse juhtumiga, või ei täida enam ärakuulamise eest vastutava ametniku ülesandeid, määrab kaubanduspoliitika eest vastutav komisjoni liige kaubandusemenetluse kogemusega ametniku ärakuulamise eest vastutava ametniku kohusetäitjaks, kuni ärakuulamise eest vastutav ametnik saab uuesti asuda oma ülesandeid täitma või kuni komisjon otsustab ametisse nimetada uue ärakuulamise eest vastutava ametniku.
            
         
         
            Artikkel 4
            Ärakuulamise eest vastutava ametniku sekkumise üldpõhimõtted
            
               1.   Ärakuulamise eest vastutava ametniku tööülesandeid täidetakse vastavalt lõigetele 2–11.
            
            
               2.   Ärakuulamise eest vastutav ametnik tegutseb sõltumatult ja ei võta oma tööülesandeid täites vastu juhiseid.
            
            
               3.   Ärakuulamise eest vastutava ametniku suhtes kehtivad personalieeskirjade normid, mille kohaselt tuleb hoiduda tööülesannete täitmisel saadud teabe loata avaldamisest, ja see kohustus kehtib ärakuulamise eest vastutava ametniku suhtes ka pärast teenistusest lahkumist.
            
            
               4.   Ärakuulamise eest vastutav ametnik võtab arvesse algmääruste tulemusliku rakendamise vajadust kooskõlas liidu õiguse ja Euroopa Liidu Kohtu asjakohase kohtupraktikaga.
            
            
               5.   Ärakuulamise eest vastutaval ametnikul on kogu menetluse jooksul õigus piiranguteta ja põhjendamatu viivituseta tutvuda kõikide kaubandusmenetlusega seotud toimikutega.
            
            
               6.   Ärakuulamise eest vastutav ametnik teeb otsuseid vastavalt artiklites 12–16 sätestatule ja võib anda soovitusi komisjoni talitustele, kes vastutavad ärakuulamise eest vastutava ametniku sekkumist nõudnud huvitatud isikute õigustega seotud küsimuste uurimise eest. Ärakuulamise eest vastutav ametnik peab püüdma tagada, et komisjoni jaoks õigusaktide eelnõude ja ettepanekute koostamisel võetaks nõuetekohaselt arvesse kõiki asjaomaseid fakte, sõltumata sellest, kas need on asjaosalistele soodsad või mitte.
            
            
               7.   Vastutav direktor või tema esindaja hoiab ärakuulamise eest vastutava ametniku kursis kõigi menetlustega, millesse ärakuulamise eest vastutav ametnik on sekkunud, kuni lõpliku õigusakti vastuvõtmiseni.
            
            
               8.   Ärakuulamise eest vastutavat ametnikku teavitatakse kaubandusmenetluse selles etapis, milles kehtestatakse lõplikud meetmed, viivitamata kõikidest olulistest muudatustest komisjoni arvamuses, et oleks võimalik hinnata võimalikku mõju huvitatud isikute õigustele.
            
            
               9.   Ärakuulamise eest vastutav ametnik nõustab kaubanduspoliitika eest vastutavat komisjoni liiget ja vajaduse korral peadirektorit oma soovituste järelmeetmete ja vajaduse korral võimalike parandusmeetmete osas.
            
            
               10.   Vastutav direktor konsulteerib ärakuulamise eest vastutava ametnikuga poliitika muudatuste ja ajakohastamise üle, kui see puudutab menetlusküsimusi ja sisulisi küsimusi, mis mõjutavad huvitatud isikute õigusi, ning muude kaubandusmenetlusega seotud küsimuste üle.
            
            
               11.   Ärakuulamise eest vastutav ametnik võib esitada kaubanduspoliitika eest vastutavale komisjoni liikmele ja vajaduse korral peadirektorile tähelepanekuid ja soovitusi kõikides kaubandusmenetlusega seotud küsimustes.
            
         
         
            Artikkel 5
            Ärakuulamise eest vastutava ametniku sekkumine
            
               1.   Huvitatud isikud võivad taotleda ärakuulamise eest vastutava ametniku sekkumist kaubandusmenetlusse. Taotlus tuleb esitada õigeaegselt, võttes arvesse menetlustähtaegu. Huvitatud isikud peavad taotlema ärakuulamise eest vastutava ametniku sekkumist esimesel võimalusel pärast sekkumise aluseks oleva sündmuse toimumist.
            
            
               2.   Ärakuulamise eest vastutav ametnik võib tegutseda ka kaubanduspoliitika eest vastutava komisjoni liikme, peadirektori, kaubandusmenetluse eest vastutava direktori või tema esindaja või kaubandusmenetluse osas konsulteeritava muu talituse direktori ülesandel.
            
            
               3.   Ärakuulamise eest vastutava ametniku sekkumise taotlus esitatakse kirjalikult ja selles loetletakse küsimused, millele juhitakse ärakuulamise eest vastutava ametniku tähelepanu, lisades selgituse selle kohta, kuidas need mõjutavad taotleja kaitseõigust.
            
            
               4.   Kõikidele komisjoni lõplikele õigusaktidele ja ettepanekutele lisatakse ärakuulamise eest vastutava ametniku teatis, kus on kirjas, kas ametnik sekkus asjaomasesse menetlusse ja mil viisil see toimus.
            
            
               5.   Ärakuulamise eest vastutav ametnik saab koopia komisjoni pädevate talituste poolt komisjoni kodukorra artikli 23 lõike 3 kohaselt algatatud konsultatsioonidest.
            
         
         
            Artikkel 6
            Ärakuulamine
            
               1.   Ärakuulamise eest vastutav ametnik võib nõudmisel või vastavalt algmäärustes kehtestatud korrale korraldada ja läbi viia ühe huvitatud isiku või sarnaste huvidega huvitatud isikute rühma ja uurimise eest vastutavate komisjoni talituste vastastikuse ärakuulamise. Ärakuulamise eest vastutav ametnik võib korraldada ja läbi viia ka erinevate huvidega huvitatud isikute ärakuulamise.
            
            
               2.   Kui ärakuulamise eest vastutav ametnik saab taotluse ärakuulamise korraldamiseks, hindab ta tõstatatud küsimusi ja otsustab, kas ärakuulamine on asjakohane. Ärakuulamine võib hõlmata kõiki kaubandusmenetluse käigus tekkinud ja huvitatud isikute õigusi mõjutada võivaid küsimusi.
            
            
               3.   Põhimõtteliselt korraldatakse ärakuulamine ainult juhul, kui küsimusi ei ole võimalik lahendada komisjoni talitustega.
            
            
               4.   Kui ärakuulamistaotlus on esitatud pärast menetluses kehtestatud tähtaegu, uurib ärakuulamise eest vastutav ametnik ka tähtajast hiljem esitatud taotluste põhjendusi, tõstatatud küsimuste laadi ja nende mõju kaitseõigusele, võttes nõuetekohaselt arvesse head haldust ja uurimise õigeaegset lõpuleviimist.
            
            
               5.   Ärakuulamise eesmärk on tagada, et komisjoni talitused austavad isikute kaitseõigust. Ärakuulamise eest vastutav ametnik ei võta põhimõtteliselt vastu ega võta arvesse tõendeid, mida ei ole menetluse käigus komisjoni talitustele esitatud.
            
            
               6.   Ärakuulamise eest vastutava ametniku poolt ärakuulamisele kutsutud füüsilised või juriidilised isikud võivad osaleda isiklikult või neid võib esindada vastava volitusega esindaja, kes on ametisse määratud juriidilise isiku töötajate hulgast, või muu volitusega esindaja. Füüsilisi või juriidilisi isikuid võib abistada õigusnõustaja või ärakuulamise eest vastutava ametniku loal muu vastava kvalifikatsiooniga isik, kes ei kuulu isiku töötajate hulka.
            
            
               7.   Käesolev artikkel ei piira algmäärustes sätestatud õigust ärakuulamisele uurimise eest vastutava komisjoni talituse poolt.
            
         
         
            Artikkel 7
            Ärakuulamine koos ühe huvitatud isiku või sarnaste huvidega huvitatud isikute rühmaga ja uurimise eest vastutavate komisjoni talitustega
            
               1.   Ärakuulamise eest vastutav ametnik võib huvitatud isiku või sarnaste huvidega huvitatud isikute rühma põhjendatud nõudmisel korraldada ja läbi viia vastastikuse ärakuulamise koos ühe huvitatud isiku või sarnaste huvidega huvitatud isikute rühma ning uurimise eest vastutavate komisjoni talitustega.
            
            
               2.   Huvitatud isik võib taotleda konkreetses küsimuses ärakuulamise korraldamist sarnaste huvidega huvitatud isikute rühma ja uurimise eest vastutavate komisjoni talitustega. Ärakuulamine viiakse läbi eeldusel, et selles nõustub osalema veel vähemalt üks sarnaste huvidega huvitatud isik.
            
         
         
            Artikkel 8
            Erinevate huvidega huvitatud isikute vastastikune ärakuulamine
            
               1.   Ärakuulamise eest vastutav ametnik võib korraldada ja juhatada erinevate huvidega huvitatud isikute vastastikust ärakuulamist, et nad saaksid esitada lahknevaid seisukohti ja vastuväiteid.
            
            
               2.   Erinevate huvidega huvitatud isikute vastastikust ärakuulamist saab korraldada kõikide kaubandusmenetluste puhul pärast seda, kui ärakuulamise eest vastutav ametnik on ära kuulanud uurimise eest vastutavate komisjoni talituste seisukohad.
            
            
               3.   Huvitatud isik võib taotleda konkreetses küsimuses ärakuulamise korraldamist erinevate huvidega huvitatud isikutega. Ärakuulamine võib toimuda eeldusel, et selles nõustub osalema veel vähemalt üks erinevate huvidega huvitatud isik.
            
            
               4.   Uurimise eest vastutavad komisjoni talitused osalevad ärakuulamisel vaatlejatena.
            
            
               5.   Liikmesriikide pädevad esindajad võivad osaleda vaatlejatena kõikidel erinevate huvidega huvitatud isikute vastastikustel ärakuulamistel.
            
         
         
            Artikkel 9
            Ärakuulamise ettevalmistamine
            
               1.   Pärast vastutava direktori või tema esindaja ärakuulamist määrab ärakuulamise eest vastutav ametnik kindlaks ärakuulamise kuupäeva, kestuse ja koha. Kui huvitatud isikud või komisjoni talitused taotlevad ärakuulamise edasilükkamist, otsustab ärakuulamise eest vastutav ametnik, kas seda lubada või mitte.
            
            
               2.   Ärakuulamise eest vastutav ametnik võib vajaduse korral kutsuda kokku ettevalmistava koosoleku huvitatud isikute või uurimise eest vastutavate komisjoni talituste ja muude talitustega, et teha kindlaks ja selgitada välja võimalikult suures osas kõik ärakuulamisel arutamisele tulevad fakti- ja õigusküsimused. Ärakuulamise eest vastutav ametnik võib ärakuulamisel osalejatelt küsida teavet, mis on vajalik ärakuulamise ettevalmistamiseks.
            
            
               3.   Ärakuulamise eest vastutav ametnik koostab iga ärakuulamise kohta ajakava. Ajakava tehakse kõikidele osalejatele kättesaadavaks enne ärakuulamist.
            
            
               4.   Ärakuulamise eest vastutav ametnik võib mõistliku aja jooksul pärast tähtaega, mis on määratud järelduste avalikustamise kohta märkuste esitamiseks, ja enne isikute vastastikust ärakuulamist kutsuda osalejaid üles esitama küsimusi teiste huvitatud isikute edastatud teabe kohta.
            
            
               5.   Olles ära kuulanud vastutava direktori või tema esindajaga, võib ärakuulamise eest vastutav ametnik anda ärakuulamisele kutsutud isikutele eelnevalt küsimused, mille kohta ta soovib saada nende seisukohti.
            
            
               6.   Ärakuulamise eest vastutav ametnik võib nõuda eelnevat kirjalikku teatist kõikide ärakuulamisel osalejate kavandatud ütluste olulise sisu kohta.
            
            
               7.   Ärakuulamise eest vastutav ametnik kutsub tema poolt korraldatavale ärakuulamisele kaubanduspoliitika eest vastutava komisjoni liikme töötajad ja õigustalituse töötajad. Ärakuulamise eest vastutav ametnik võib ärakuulamisele kutsuda teisi komisjoni talitusi.
            
            
               8.   Ärakuulamise eest vastutav ametnik võib ärakuulamisele kutsuda väliseksperte. Huvitatud isikud ja komisjoni talitused võivad ärakuulamise eest vastutavalt ametnikult taotleda luba kutsuda ärakuulamisele väliseksperte. Selliste taotluste kohta teeb otsuse ärakuulamise eest vastutav ametnik. Ärakuulamisele kutsutud välisekspert peab kirjutama alla konfidentsiaalsuslepingule.
            
            
               9.   Väliseksperdilt võidakse paluda, et ta esitaks asjakohaseid analüüse, aruandeid või väljaandeid. Need lisatakse toimikule, et huvitatud isikud saaksid sellega tutvuda, ja tehakse võimaluse korral kättesaadavaks kõigile osalejatele enne ärakuulamist.
            
         
         
            Artikkel 10
            Ärakuulamise läbiviimine
            
               1.   Ärakuulamise eest vastutav ametnik vastutab ärakuulamise läbiviimise eest. Ärakuulamise eest vastutav ametnik tagab, et ärakuulamine viiakse läbi õiglaselt ja erapooletult.
            
            
               2.   Ärakuulamised ei ole avalikud. Ärakuulamise eest vastutav ametnik otsustab, millised isikud tuleb huvitatud isikute nimel ära kuulata ja kas asjaomased isikud peab ära kuulama eraldi või teiste ärakuulamisele kutsutud isikute juuresolekul. Viimasel juhul tuleb arvesse võtta huvitatud isikute õigustatud huvi kaitsta oma ärisaladusi ja muid konfidentsiaalseid andmeid.
            
            
               3.   Ärakuulamise eest vastutav ametnik võib ärakuulamise käigus lubada osalejatel esitada küsimusi ja neile vastata.
            
            
               4.   Kui ärakuulamise eest vastutav ametnik on andnud loa välisekspertide osalemiseks, siis peab ekspertidel olema võimalus avaldada oma seisukohti ja vastata teiste ärakuulamisel osalejate küsimustele.
            
            
               5.   Kui see on asjakohane ja võttes arvesse vajadust tagada õigus olla ära kuulatud, võib ärakuulamise eest vastutav ametnik, olles konsulteerinud vastutava direktori või tema esindajaga, lubada huvitatud isikutel esitada kirjalikke lisamärkusi. Ärakuulamise eest vastutav ametnik määrab kindlaks märkuste esitamise tähtpäeva. Ärakuulamise eest vastutav ametnik võib otsustada jätta pärast seda tähtpäeva saadud märkused arvesse võtmata.
            
         
         
            Artikkel 11
            Ärakuulamise järelmeetmed
            
               1.   Kui korraldatakse erinevate huvidega huvitatud isikute vastastikune ärakuulamine, siis koostab ärakuulamise eest vastutav ametnik protokolli või sisukokkuvõtte, mis tehakse kättesaadavaks kõikidele ärakuulamisel osalejatele. Protokoll või sisukokkuvõte lisatakse toimikule, et huvitatud isikud saaksid sellega tutvuda.
               Kui korraldatakse ühe huvitatud isiku või sarnaste huvidega huvitatud isikute rühma ja komisjoni talituste vastastikune ärakuulamine, siis koostab ärakuulamise eest vastutav ametnik protokolli või sisukokkuvõtte, mis tehakse kättesaadavaks kõikidele ärakuulamisel osalejatele. Osalejad võivad esitada põhjendatud taotluse protokollis või sisukokkuvõttes esitatud teatavate andmete konfidentsiaalsetena hoidmiseks. Ärakuulamise eest vastutav ametnik langetab sellise taotluse kohta otsuse pärast uurimise eest vastutavate komisjoni talituste ja vajaduse korral muude talituste ärakuulamist. Ärakuulamise protokolli või sisukokkuvõtte mittekonfidentsiaalne versioon lisatakse toimikusse, et huvitatud isikud saaksid sellega tutvuda.
            
            
               2.   Ärakuulamise eest vastutav ametnik võib anda uurimise eest vastutavatele komisjoni talitustele soovitusi vastavalt artikli 4 lõikele 5. Uurimise eest vastutavad komisjoni talitused teavitavad ärakuulamise eest vastutavat ametnikku mõistliku aja jooksul enne lõpliku õigusakti vastuvõtmist sellest, kas ja kuidas nad on tema soovitusi arvesse võtnud, ja esitavad ärakuulamise eest vastutavale ametnikule õigusakti eelnõu koopia.
            
            
               3.   Ärakuulamise eest vastutav ametnik teavitab kaubanduspoliitika eest vastutavat komisjoni liiget viivitamata ühe huvitatud isiku või sarnaste huvidega isikute rühmade vastastikustest ärakuulamistest, nagu on sätestatud artiklis 18. Kui see on konkreetse juhtumi puhul vajalik, annab ärakuulamise eest vastutav ametnik viivitamata soovituse kaubanduspoliitika eest vastutavale komisjoni liikmele või peadirektorile.
            
            
               4.   Põhimõtteliselt loetakse ärakuulamise eest vastutava ametniku poolt uurimise eest vastutavatele komisjoni talitustele antud soovitusi ning kaubanduspoliitika eest vastutavale komisjoni liikmele ja peadirektorile esitatud aruandeid ja tähelepanekuid konfidentsiaalseteks sisedokumentideks.
               Ent läbipaistvuse ja hea halduse huvides otsustab ärakuulamise eest vastutav ametnik, millised ärakuulamise eest vastutavalt ametnikult pärinevad dokumendid lisatakse toimikusse, et osalejad saaksid nendega tutvuda.
            
         
         
            Artikkel 12
            Toimikuga tutvumise õigus
            
               1.   Huvitatud isik võib nõuda, et ärakuulamise eest vastutav ametnik vaataks läbi uurimise eest vastutava komisjoni talituse otsuse, millega keeldutakse lubamast kõnealusel isikul mõistliku aja jooksul tutvuda tutvumiseks avatud toimiku või komisjoni valduses oleva konkreetse dokumendiga. Ärakuulamise eest vastutav ametnik tutvub konkreetse juhtumiga ja langetab otsuse, kas lubada või mitte lubada huvitatud isikul toimiku või soovitud dokumendiga osaliselt või täielikult tutvuda.
            
            
               2.   Ärakuulamise eest vastutav ametnik kehtestab tähtajad, mille jooksul peavad uurimise eest vastutavad komisjoni talitused lubama huvitatud isikul kõnealuse toimiku või dokumendiga tutvuda.
            
         
         
            Artikkel 13
            Konfidentsiaalsus
            
               1.   Ärakuulamise eest vastutav ametnik järgib haldusmenetluses huvitatud isikute poolt komisjonile esitatud teabe konfidentsiaalsuse kohta kehtivaid üldnorme.
            
            
               2.   Ärakuulamise eest vastutav ametnik vaatab läbi huvitatud isiku või uurimise eest vastutava komisjoni talituse taotluse uurimise eest vastutava komisjoni talituse valduses oleva dokumendi konfidentsiaalsuse kohta. Ärakuulamise eest vastutav ametnik teeb sellise taotluse kohta otsuse, pidades silmas nii huvitatud isikute kaitseõigust kui ka konfidentsiaalsuse kohta kehtivaid norme.
            
         
         
            Artikkel 14
            Konfidentsiaalse teabe mittekonfidentsiaalsed kokkuvõtted
            
               1.   Huvitatud isik võib nõuda, et ärakuulamise eest vastutav ametnik vaataks läbi uurimise eest vastutavate komisjoni talituste hinnangu selles osas, kas uurimise käigus esitatud konfidentsiaalse teabe mittekonfidentsiaalne kokkuvõte võimaldab vajalikul määral aru saada konfidentsiaalsena esitatud teabe sisust.
            
            
               2.   Kui uurimise eest vastutavad komisjoni talitused kavatsevad jätta arvesse võtmata dokumendi või teabe, mille puhul huvitatud isik on keeldunud esitamast mittekonfidentsiaalset kokkuvõtet, siis võib kõnealune huvitatud isik taotleda ärakuulamise eest vastutavalt ametnikult otsuse tegemist kõnealuses küsimuses.
            
            
               3.   Ärakuulamise eest vastutav ametnik vaatab taotluse läbi. Kui mittekonfidentsiaalne kokkuvõte ei ole piisavalt üksikasjalik, siis annab ärakuulamise eest vastutav ametnik kokkuvõtte esitanud huvitatud isikule võimaluse esitada märkuseid ja parandada oma kokkuvõtet mõistliku aja jooksul.
            
            
               4.   Kui konfidentsiaalse teabe esitanud isik esitab puuduliku kokkuvõtte, mittevastuvõetavad põhjendused või ei võta midagi ette, otsustab ärakuulamise eest vastutav ametnik, kas võtta arvesse konfidentsiaalset teavet, mille puhul ei ole esitatud nõuetekohast mittekonfidentsiaalset kokkuvõtet vastavalt algmääruste asjakohastele sätetele, või jätta selline teave arvesse võtmata.
            
         
         
            Artikkel 15
            Sellise konfidentsiaalse teabega tutvumine, mille kohta ei saa kokkuvõtet teha
            Huvitatud isiku taotlusel võib ärakuulamise eest vastutav ametnik vaadata läbi teabe, mis on konfidentsiaalne ja mille kohta ei saa kokkuvõtet teha ja mille suhtes on taotletud konfidentsiaalsust ning mis ei ole sellele isikule kättesaadav, et teha kindlaks, kuidas on kõnealust teavet kasutanud uurimise eest vastutavad komisjoni talitused.
            Ärakuulamise eest vastutav ametnik teavitab taotluse esitanud huvitatud isikut:
            
                        a)
                     
                     
                        kas isiku eest varjatud teave on isiku kaitse seisukohast oluline;
                     
                  
                        b)
                     
                     
                        vajaduse korral, kas uurimisega seotud talitused on nõuetekohaselt kajastanud teavet asjaolude ja kaalutluste kohta, mille alusel nad on oma järeldused teinud.
                     
                  
         
            Artikkel 16
            Tähtaegade pikendamine
            
               1.   Huvitatud isikud peavad esitama küsimustikele vastamise, täiendava teabe esitamise, kohapealsete kontrollkäikude ja järelduste avalikustamist käsitlevate märkuste esitamise tähtaegade pikendamise või tähtpäevade edasilükkamise taotlused kõigepealt uurimise eest vastutavatele komisjoni talitustele. Kõnealused taotlused tuleb esitada õigeaegselt enne algselt kehtestatud tähtaja möödumist.
               Kui eespool nimetatud taotlus lükatakse tagasi või kui huvitatud isik on arvamusel, et lubatud pikendamine ei ole piisav, siis võib isik esitada ärakuulamise eest vastutavale ametnikule enne algselt kehtestatud tähtaja möödumist põhjendatud taotluse kõnealuse küsimuse läbivaatamiseks. Taotlus esitatakse otse ärakuulamise eest vastutavale ametnikule.
               Pärast vastutava direktori või tema esindaja ärakuulamist võib ärakuulamise eest vastutav ametnik tähtaega pikendada või taotluse tagasi lükata.
               Ärakuulamise eest vastutav ametnik langetab otsuse, võttes nõuetekohaselt arvesse vastava taotluse konkreetseid asjaolusid ja menetlustähtaegu.
            
            
               2.   Komisjoni talitused ei tohi ärakuulamise eest vastutavale ametnikule suunatud küsimuses midagi ette võtta enne, kui ärakuulamise eest vastutav ametnik on oma otsuse teinud.
            
         
         
            Artikkel 17
            Komiteede koosolekutel osalemine
            Ärakuulamise eest vastutav ametnik võib osaleda asjakohaste komiteede koosolekutel. Ärakuulamise eest vastutav ametnik võib vajaduse korral vastata liikmesriikide küsimustele selles osas, mis on seotud ärakuulamise eest vastutava ametniku menetlusse sekkumisega.
         
         
            Artikkel 18
            Ärakuulamise eest vastutava ametniku aruanded
            
               1.   Ärakuulamise eest vastutav ametnik koostab iga aasta lõpus aastaaruande. Aastaaruanne sisaldab järgmist teavet: juhtumid, millesse ärakuulamise eest vastutav ametnik sekkus, tema poolt tehtud otsused ja soovitused ning kõik kaubandusmenetluse parandamiseks tehtud soovitused. Aruanne esitatakse kaubanduspoliitika eest vastutavale komisjoni liikmele. Aruande koopia esitatakse peadirektorile ja direktori(te)le.
            
            
               2.   Aastaaruande kokkuvõtted edastatakse Euroopa Parlamendile ja liikmesriikidele ning need avaldatakse ärakuulamise eest vastutava ametniku veebisaidil.
            
            
               3.   Lisaks lõikes 1 sätestatud aastaaruandele ja kui see on põhjendatud, esitab ärakuulamise eest vastutav ametnik kaubanduspoliitika eest vastutavale komisjoni liikmele ad hoc alusel kokkuvõtte ärakuulamise eest vastutava ametniku tegevusest ja selle käigus tekkinud küsimustest. Kokkuvõttes esitatavas teabes tuuakse välja peamised poliitikaküsimused, ärakuulamise eest vastutava ametniku tehtud otsused ja soovitused ning see, kuidas on neid soovitusi arvesse võtnud uurimise eest vastutavad komisjoni talitused. Teabe koopia esitatakse peadirektorile.
            
            
               4.   Ärakuulamise eest vastutav ametnik esitab aruande erinevate huvidega huvitatud isikute kõikide vastastikuste ärakuulamiste kohta ja võib esitada aruande kaubanduspoliitika eest vastutavale komisjoni liikmele ja peadirektorile kõikide muude kaubandusmenetlusest tulenenud küsimuste kohta või muude teemade kohta, mis on olulised kaubandusmenetlustes liidu õiguse tulemusliku kohaldamise seisukohast.
            
            
               5.   Ärakuulamise eest vastutava ametniku lõpparuanne erinevate huvidega isikute vastastikuse ärakuulamise kohta esitatakse kaubanduspoliitika eest vastutavale komisjoni liikmele, peadirektorile ja asjaomasele direktorile. Aruanne edastatakse liikmesriikide pädevatele esindajatele ja huvitatud isikutele.
            
         
         
            Artikkel 19
            Üleminekusätted
            Käesolevat otsust kohaldatakse menetlustele, mis algatatakse pärast käesoleva otsuse jõustumise kuupäeva, ja menetlustele, mis on juba algatatud enne seda kuupäeva.
            Enne käesoleva otsuse jõustumise kuupäeva tehtud menetlustoimingud jäävad käesoleva otsuse kohaldamisel jõusse.
         
         
            Artikkel 20
            Otsuse 2012/199/EL kehtetuks tunnistamine
            Otsus 2012/199/EL tunnistatakse kehtetuks.
         
         
            Artikkel 21
            Jõustumine
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Brüssel, 21. veebruar 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  EÜT L 308, 8.12.2000, lk 26.
         
            (2)  Euroopa Komisjoni presidendi 29. veebruari 2012. aasta otsus 2012/199/EL ärakuulamise eest vastutava ametniku tööülesannete ja pädevuse kohta teatavates kaubandusmenetlustes (ELT L 107, 19.4.2012, lk 5).
         
            (3)  Euroopa Parlamendi ja nõukogu 8. juuni 2016. aasta määrus (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (ELT L 176, 30.6.2016, lk 21).
         
            (4)  Euroopa Parlamendi ja nõukogu 8. juuni 2016. aasta määrus (EL) 2016/1037 kaitse kohta subsideeritud impordi eest riikidest, mis ei ole Euroopa Liidu liikmed (ELT L 176, 30.6.2016, lk 55).
         
            (5)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
         
            (6)  Euroopa Parlamendi ja nõukogu 11. märtsi 2015. aasta määrus (EL) 2015/478 impordi ühiste eeskirjade kohta (ELT L 83, 27.3.2015, lk 16).
         
            (7)  Euroopa Parlamendi ja nõukogu 29. aprilli 2015. aasta määrus (EL) 2015/755 teatavatest kolmandatest riikidest pärit impordi ühiste eeskirjade kohta (ELT L 123, 19.5.2015, lk 33).
         
            (8)  Euroopa Parlamendi ja nõukogu 6. oktoobri 2015. aasta määrus (EL) 2015/1843, millega kehtestatakse liidu meetmed ühise kaubanduspoliitika vallas, et tagada rahvusvahelistest kaubandusreeglitest, eeskätt Maailma Kaubandusorganisatsiooni egiidi all kehtestatud reeglitest tulenevate liidu õiguste kasutamine (ELT L 272, 16.10.2015, lk 1).
         
            (9)  Euroopa Parlamendi ja nõukogu 8. juuni 2016. aasta määrus (EL) 2016/1035, mis käsitleb kaitset kahjustava hinnakujunduse eest laevaehituses (ELT L 176, 30.6.2016, lk 1).
         
            (10)  Euroopa Parlamendi ja nõukogu 21. aprilli 2004. aasta määrus (EÜ) nr 868/2004, mis käsitleb kaitset kolmandate riikide poolse subsideerimise ja ebaõiglase hinnakujunduse vastu, mis põhjustab ühenduse lennuettevõtjatele lennuteenuste pakkumisel kahju (ELT L 162, 30.4.2004, lk 1).
         
            (11)  Euroopa Parlamendi ja nõukogu 25. oktoobri 2012. aasta määrus (EL) nr 978/2012 üldiste tariifsete soodustuste kava kohaldamise ning nõukogu määruse (EÜ) nr 732/2008 kehtetuks tunnistamise kohta (ELT L 303, 31.10.2012, lk 1).
         
            (12)  Komisjoni 18. detsembri 2012. aasta delegeeritud määrus (EL) nr 155/2013, millega kehtestatakse säästvat arengut ja head valitsemistava stimuleeriva erikorra kasutamise õiguse andmise menetlusega seonduvad eeskirjad vastavalt Euroopa Parlamendi ja nõukogu määrusele (EL) nr 978/2012 üldiste tariifsete soodustuste kava kohaldamise kohta (ELT L 48, 21.2.2013, lk 5).
         
            (13)  Komisjoni 28. augusti 2013. aasta delegeeritud määrus (EL) nr 1083/2013, millega kehtestatakse tariifsete soodustuste ajutise peatamise ja üldiste kaitsemeetmete vastuvõtmise menetlusega seotud eeskirjad vastavalt Euroopa Parlamendi ja nõukogu määrusele (EL) nr 978/2012 üldiste tariifsete soodustuste kava kohaldamise kohta (ELT L 293, 5.11.2013, lk 16).
         
            (14)  Euroopa Parlamendi ja nõukogu 11. märtsi 2015. aasta määrus (EL) 2015/476 meetmete kohta, mida liit võib võtta pärast Maailma Kaubandusorganisatsiooni vaidluste lahendamise organi aruannet dumpingu- ja subsiidiumivastaste meetmete kohta (ELT L 83, 27.3.2015, lk 6).